Бал ҡорто (лат. Apis mellifera) — осоусы ҡорт, күмәкләп тереклек итеүсе, ҡаяулы, яры ҡанатлы бөжәктәр вәкиле. Ғалимдарҙың иҫәпләүенсә, ер йөҙөндә 40-50 мең млн. күс бал ҡорто йәшәй, шуларҙың 8 млн самаһы Рәсәйгә тура килә. Һәр күс йылына 10 кг тауар балы бирә ала. Бал ҡорттары тышҡы ҡиәфәте, башҡарған эше, ғаиләләге урыны буйынса бик күп атамалар менән йөрөй: инә ҡорт, ата ҡорт, эшсе ҡорт, бур ҡорт, рәшә ҡорт, шәйләк ҡорт, ҡарауылсы ҡорт, тәрбиәсе ҡорт, ҡабул итеүсе ҡорт, һаҡсы ҡорт, йыйыштырыусы ҡорт, елпеүсе ҡорт, ана ҡорт, һоро ҡорт, ҡары ҡорт, һары ҡорт һ.б.[1]